Diari Oficial de la Generalitat Valenciana


Sumari del DOGV 3513, del 09-06-1999 (1999/5400)

REIAL DECRET 847/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria de mediadors d'assegurances.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1999/05/21/847/dof/vci/html**

### Dades del document

Número de DOGV
:   3513

Data del DOGV
:   09-06-1999

Secció del DOGV
:   I. DISPOSICIONS GENERALS

Número del document
:   1999/5400


Data del document
:   21-05-1999

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * descentralització
    * legislació
    * assegurança
    * competència administrativa

REIAL DECRET 847/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria de mediadors d'assegurances. [1999/M5400]
  
L'article 149.1.11 de la Constitució espanyola estableix que l'Estat té competència exclusiva sobre el sistema monetari, divises, canvi i convertibilitat; bases de l'ordenació de crèdit, banca i assegurances.
  
 L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 32.4 que correspon a la Generalitat Valenciana el desplegament legislatiu i l'execució en el marc de la legislació bàsica de l'Estat i, si escau, en els termes que aquesta establisca, en matèria d'ordenació del crèdit, banca i assegurances.
  
La Llei 9/1992, de 30 d'abril, de Mediació d'Assegurances Privades, modificada per la Llei 30/1995, de 8 de novembre, d'Ordenació i Supervisió de les Assegurances Privades, estableix les bases de l'ordenació de les assegurances privades.
  
Finalment el Reial Decret 4.015/1982, de 29 de desembre, determina les normes i el procediment als quals han d'ajustar-se els traspassos de funcions i serveis de l'administració de l'Estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 21 d'abril de 1999, l'acord oportú, la virtualitat pràctica del qual exigeix que el govern l'aprove mitjançant reial decret.
  
En virtut d'això, i en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres, en la reunió del dia 21 de maig de 1999,
  
DECRETE
  
Article 1
  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, adoptat pel ple de la dita comissió en la reunió del dia 21 d'abril de 1999, pel qual es traspassen a la Comunitat Valenciana les funcions i els serveis de l'administració de l'estat en matèria de mediadors d'assegurances.
  
Article 2
  
En conseqüència, queden traspassats a la Generalitat Valenciana els crèdits pressupostaris que s'indiquen en el propi acord de la Comissió Mixta, en els termes que s'hi especifiquen.
  
Article 3
  
El traspàs a què es refereix aquest reial decret tindrà efectivitat a partir del dia assenyalat en l'acord de l'esmentada Comissió Mixta, sense perjudici que el Ministeri d'Economia i Hisenda produïsca, fins a l'entrada en vigor d'aquest reial decret, si escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, de conformitat amb la relació número 1 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada els òrgans competents remeten al departament esmentat els respectius certificats de retenció de crèdit, per a donar compliment al que disposa la normativa vigent sobre Pressupostos Generals de l'Estat.
  
Disposició final única
  
Aquest reial decret entrarà en vigor l'endemà de la publicació en el Boletín Oficial del Estado.
  
Madrid, 21 de maig de 1999
  
JOAN CARLES R.
  
El ministre d'Administracions Públiques,
  
ÁNGEL ACEBES PAIGUA
  
ANNEX
  
La senyora Rosa Rodríguez Pascual i la senyora Catalina Escuín Palop, secretàries de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en la sessió plenària de la Comissió Mixta de Transferències, celebrada el dia 21 d'abril de 1999, es va adoptar un acord sobre traspàs de funcions i serveis de l'administració de l'estat a la Comunitat Valenciana, en matèria de mediadors d'assegurances, en els termes que a continuació s'expressen:
  
A) Referència a normes constitucionals i estatutàries en què s'empara el traspàs.
  
L'article 149.1.11 de la Constitució espanyola estableix que l'estat té competència exclusiva sobre el sistema monetari, divises, canvi i convertibilitat; bases de l'ordenació de crèdit, banca i assegurances.
  
 L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 32.4 que correspon a la Generalitat Valenciana el desplegament legislatiu i l'execució en el marc de la legislació bàsica de l'Estat i, si escau, en els termes que aquesta establisca, en matèria d'ordenació del crèdit, banca i assegurances.
  
La Llei 9/1992, de 30 d'abril, de Mediació d'Assegurances Privades, modificada per la Llei 30/1995, de 8 de novembre, d'Ordenació i Supervisió de les Assegurances Privades, estableix les bases de l'ordenació de les assegurances privades.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen el funcionament de la Comissió Mixta de Transferències, així com la forma i les condicions a les quals han d'ajustar-se els traspassos de funcions i serveis de l'administració de l'Estat a la dita comunitat autònoma.
  
Sobre les bases d'aquestes previsions constitucionals, estatutàries i legals, es procedeix per aquest acord a traspassar les funcions i els serveis de l'administració de l'estat en matèria de mediadors d'assegurances.
  
B) Funcions que assumeix la Comunitat Valenciana i identificació dels serveis que es traspassen.
  
Correspon a la Comunitat Valenciana el desplegament legislatiu i l'execució, dins del seu territori, de les bases d'ordenació de les assegurances privades contingudes en la Llei 9/1992, de 30 d'abril, de Mediació d'Assegurances Privades, modificada per la Llei 30/1995, de 8 de novembre, d'Ordenació i de Supervisió de les Assegurances Privades, respecte dels mediadors d'assegurances el domicili social i l'àmbit d'operacions dels quals es limiten al territori de la comunitat.
  
Entre l'administració de l'Estat i la Comunitat Valenciana s'establiran els mecanismes de col·laboració adequats per a una mútua informació i correcta gestió de les funcions i dels serveis respectius.
  
C) Valoració de les càrregues financeres dels serveis que es traspassen.
  
1. La valoració definitiva del cost efectiu que, en pessetes de 1996, correspon a les funcions i als mitjans traspassats a la Comunitat Valenciana s'eleva a 1.839.412 pessetes.
  
2. El finançament en pessetes de 1999 que correspon al cost efectiu anual dels mitjans traspassats es detalla en la relació número 1.
  
3. El cost efectiu que figura detallat en els quadres de valoració de la relació número 1 es finançarà de la següent forma:
  
Transitòriament, fins al moment en què el cost efectiu es compute per a revisar el percentatge de participació de la comunitat autònoma en els ingressos de l'Estat, aquest cost es finançarà mitjançant la consolidació en la Secció 32 dels Pressupostos Generals de l'Estat, dels crèdits relatius als diferents components del cost efectiu, pels imports que es determinen susceptibles d'actualització pels mecanismes generals previstos en cada llei de pressupostos.
  
Les possibles diferències que es produïsquen durant el període transitori a què es refereix el paràgraf anterior, respecte al finançament de les funcions transferides, seran objecte de reguralització, si escau, al tancament de l'exercici econòmic que corresponga, mitjançant la presentació dels comptes i estats justificatius corresponents davant una comissió de liquidació que es constituirà en el Ministeri d'Economia i Hisenda.
  
D) Documentació i expedients dels serveis que es traspassen.
  
El lliurament de la documentació i dels expedients dels serveis traspassats es realitzarà en el termini d'un mes des de la publicació del reial decret pel qual s'aprove aquest acord.
  
E) Data d'efectivitat del traspàs.
  
El traspàs de funcions i serveis objecte d'aquest acord tindrà efectivitat a partir del dia 1 d'octubre de 1999.
  
I perquè hi conste, expedim aquesta certificació.
  
Madrid, 21 d'abril de 1999.- Les secretàries de la Comissió Mixta: Rosa Rodríguez Pascual i Catalina Escuín Palop.
  
Relació número 1
  
Cost efectiu corresponent a la Comunitat Valenciana, segons pressupost 1999-06-07
  
Secció 15. Ministeri d'Economia i Hisenda.
  
Servei 17. Direcció General d'Assegurances.
  
Programa 631.A. Direcció, control i gestió d'assegurances.
  
Capítol I
  
Article 12 1.702.864 pessetes.
  
Capítol II
  
Article 41 720.195 pessetes.
  
Total cost: 2.260.821 pessetes.


Còpia Permalink ELI